1Korintus dam oa, eho etei uba lalo modem bak nim ab làteladelo modemam bak. Labi eho uba le ubu uho lab meedam bak lam eho aame ozo, “Neào? Faio?” laham bak aame ozobohudi gagolo modem di lam em gi Alat Vameadaha Im Toedahana laba meit nehi toehe bak lamti ulohona modelo modem bak. “Meit meia vàlu neha, ‘Da nim git modeho,’ lahame meia vàlu gagomeam làhà a nasi oba ahamte vou lehe im laba aime tu vuzehemule. Abo dam behàsu modeo, dam làtela modeo, vi tau aame vameadamta aime tu vuzehem neàte.” Lahame labihasu toehemu eho gi ame baket modelo modem bak. 2Eho amu uba laha bak behàsdehe di labe eho uba gagu vi ozobohudem im nim uba gagohona um fa vabilehe? Di lam eho uba nehaha bak. “Eho uba ba neo lafusi aameam um gi faina meedam bak lahasuhuna eho le aameam làhà eho uba gi dae meona im vi vahokedume itaholeda tame,” lahame uba labi fet vameadume esuhu bak. Lahana eho etei ba di nim gi bak bohu bak nibe gi ame im lam neo sunit toedume uba oluhu bak. Imbote. Abo dam amu faina meedam dam lamti dam etei ba neo faina meedam dam lamti eho dae meona im vi vahokedume itaholeda tame. Ba dam meida vàmtea vekehe vaba gi ahebu ame baket meeda tame. 3Uho eba vi ozom di vedi eba nehi gagoda. “ ‘Ame da Paulus lam Kristus labe im Abada vameame esmozi laiamda meida modeo?’ laham bak lam aho vouhome iba aame ozobohudese,” lahame gagodam dam um gi fao! Um ba àvodem bak. Eho ba uba le im vahokedam di lam Kristus labe im Abada eba modi vizi im dedateli teudi meedam bak lam um ba aame àvodi nehi gagodam bak. “Oo làhà! Kristus iba im meedam di ba beena meedam vaba abo gi feàna meedam bak,” lahame vi ozome àvodi labi gagoda tame. 4Lahana damat Am ut tetehesuhunaso laba paku dou eloho di lam damat ozom di lam, “Am gi beet,” lahame labi ozom bak lam imbot. Lahamnàme Alat Am feà bak labet Aba modi Am fa ahedi usaha bak. Im laha damat iba aam di im so gi bee damat modem bak. Lahana Alat Am feà bak labe Kristus bake modi teudehe bak lamti ulohona iba laha neo modi teudehe bak. Labiha labe iho uba le vabiedam di lam gi Alat Am feà bak labet iba modi vizi teudi iho uba vabiedam bak. 5Uho Kristus bake lab tu vuzehi meedam bak lam, “Imbo?” laham bak lam uhumo naedamat ubu uho bak niba meedam im lam vi ozome, “Im abo tuheo? Tuhu vabao?” laham bak lam uhumo um ahu it nabidale. Kristus Yesus labe um ahu laba modi vizi teudi umti vou ali ahu vàmadi meedam bak lam um naedam biehe? Uho naedamat um ahu it nabime ozo, “Im abo tu vuzehe bak,” laham bak it ozomeam làhà imbot. Umti Kristusti vou ali ahu vàmadi meedam damat modem bak. Laham vabameam uho it nabime ozo, “Im ba Kristusti vou ali ahu vàmadehe vab damat mode?” laham bak it ozomeam làhà ubu uho lab tuhu bak lam gi giomimot modem bak. 6Ibi iho uba lab vameadaha im zi lamti ibi iho amu uba lab meedaha im zi lamti uho vi ozome nabidam di lam uho gi neha, “Lo, imbot. Ame da Paulus giida lam Alat gagu iho Kristus labe Am im vameame esmozi laiam damalehe bak,” lahame, “Uho iba labihasu gagodase,” laham bak lam eho tu vi ozodam bak am bak. 7Labi laha eho Ala bake nehi vi ozome tom gagodam bak. “Ai Ala oa, eho Korintus dam laba le aam di dam labe faina meedam vaba gi Obo Oho ozoho bak lam meedamna le aase,” lahame eho labihasu Ala bake tom gagodam bak. Labihadamna eho le aameam em ba uba, “Um faina meedam damat modem bak,” lahame ba uba laba le im vahokedume itaholedam vabak. Neham bak. Alat Aba Aho gagoho im imbona lam eho ba im amomoi lamti ot odosiame meedam vabiem bak. Iho gi ame im imbona lam, “Uho mahate meedale,” lahame uba vi vameadume vahokedam bak am bak. Lahana eho ozoha, eho uba le im vahokedam vabameam làhà um dam zohot neha, “Paulus giida ame Da Kristus labe Am im vameame esmozi laiam damali meedam bak lam, ‘Imbo?’ laham bak lam modi tombalehe vabak,” lahame gagodam bak. Lahana dam zohot labihasu ozohonàme em ba àvodem vabak. Uho abo Kristus bake tu vuzehedume im Abada meedam labet modi eho uba ootedume itaholedam vaba em ahu deeli asimdem bak am bak. Labiham labe eho neha, “Ai Ala oa, oho ame Korintus dam laba modi ibi iho Kristus bake lab tu vuzehi meedam bak lam gi labaha bohu keàtedi vuusu vou meedume neàbodele,” lahame Ala bake labihasu tom gagodam bak. 10“Uho ame bak lam meedase,” lahame eho ahit uba sunit nim gi bak bohulat toedume uba fet oluhu bak. Eho uba ba lafum di im Boehàda Yesus Kristus labe Am feà bak lam iba modi vizi teudehe labe iho im dedamali uba dae meona vi vahokedam vabak laba ozome nasi sunit nim fet toedume uba oluhu bak. Nehaha bak. Im Boehàda Yesus labe Aho iba lab modi vizi teudi iho im dedamalehe bak lam ba, “Uho Kristus bake lab tu vuzehi meedam bak lam fà modi vàhàdeme setese,” lahame iba labi modehe vabak. Gi ubu uho lab tu vuzehi meedam bak lam, “Gi labaha bohu vuusu keàtedi meedase,” laham bak ozome Aho ahit iba labi modehe bak. 11Emti vahi Kristus bake tu vuzehi meedam dam oa, neàte. Sunit nim eho ab toedume neàdeham tame. Lahana im nidi nimota fa neo uba vi vameadume neàdi vaitolo mozo. Ubu uho Kristus bake lab tu vuzehi meedam bak lam gi labaha bohu vuusu keàtedi meedume neàbodele. Labi laha eho uba toedume oluhu im zi lam ahebu mahate vi ozodume keàtedi meedale. Labi laha uho ame im lam meedam di gi ahu im ozom bak vàmadi meedale. Labi laha a ot fakiamule. Gi meia ot deeli ot deelidam labe gi fa vahe vahedale. Eho etei uba labihasu gagodaha im lam uho meedameam làhà uba modi uho ot deeli ot deelidam labe um vahe vahedam Ala labe Aho uba taum bak. 12Uho fa ot tahi ot tahidam di modeo, vahe vahedam di modeo, uho vahi Kristus bake tu vuzehi meedam damat modemu oode ot gilivaidam labe nehi gagodale. “Om abo neàte,” lahame vi gagodale. Im Alam damalehe dam ahebu nibe uba, “Neàte,” lahaho. 13Eho gi uba nehi vi ozome Ala bake tom gagodam bak. “Im Boehàda Yesus Kristus labe Aho uba ozahit deeli im neà bak meedase. Labi laha Alat uba deeli meedam bak lam Aho uba modi um naedamat it ozobohudedase. Labi laha Alam Aha Nutabe Neàna labe Aho uba modi vizi teudi meedam labe um ahebu ot vou ali ot vou aliame bakamta vahi esdase.” Eho labihasu uba vi ozome Ala bake tom gagodam bak. Neàte. Eho Paulusat sunit nim toedume ab neàdeham. Àhàm.
ace_Latn